เช่าซื้อคุมเข้มให้กู้แหยงวิกฤตการเมืองศก.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ลีสซิ่งกสิกรไทย หวั่นปัจจัยเสี่ยงทางการเมือง เศรษฐกิจโลก คุมเข้มปล่อยกู้
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย เปิดเผยว่า การปล่อยสินเชื่อในช่วงครึ่งปีหลังนี้คงต้องใช้ความระมัดระวังมากขึ้น เพราะยังมีความเสี่ยงจากปัจจัยทางการเมืองที่ยังไม่ชัดเจนว่าเรื่องจะยุติลงแล้วหรือไม่ ขณะเดียวกันต้องรอดูสถานการณ์ด้านเศรษฐกิจโลกที่เกิดวิกฤตการเงินในยุโรปด้วยว่า จะส่งผลกระทบภาคการส่งออกของไทยหรือไม่ 
“แม้ปัจจัยเสี่ยงที่เกิดขึ้นจะยังเห็นภาพไม่ชัดเจน แต่เราก็ยังไม่จำเป็นต้องปรับเพิ่มเงินดาวน์เพื่อรองรับความเสี่ยงแต่อย่างใด และบริษัทยังคงตั้งเป้าปล่อยสินเชื่อในปีนี้ให้ได้ 3.39 หมื่นล้านบาท หรือขยายตัว 12% เมื่อเทียบกับปีที่ผ่านมาเหมือนเดิม” นายอิสระ กล่าว
ทั้งนี้ ในช่วง 5 เดือนแรกที่ผ่านมา บริษัทมีกำไร 191 ล้านบาท จากเป้า 128 ล้านบาท สูงกว่าเป้า 63 ล้านบาท หรือเพิ่มขึ้น 49% โดยมียอดสินเชื่อรวม 1.55 หมื่นล้านบาท จากเป้า 14,700 ล้านบาท สูงกว่าเป้า 800 ล้านบาทหรือเพิ่มขึ้น 5.4%
อย่างไรก็ตาม หากแยกเป็นสินเชื่อใหม่เช่าซื้อและเช่าใช้รถยนต์แล้ว บริษัทปล่อยกู้ได้ 1.05 หมื่นล้านบาท จากเป้า 11,000 ล้านบาท ต่ำกว่าเป้า 500 ล้านบาท หรือลดลง 4.55% แต่ในส่วนของสินเชื่อผู้แทนจำหน่ายรถยนต์ปล่อยกู้ได้ 5,000 ล้านบาท จากเป้า3,700 ล้านบาท สูงกว่าเป้า 1,300 ล้านบาท หรือเพิ่มขึ้น 35% ซึ่งส่วนนี้เป็นผลมาจากยอดขายรถยนต์ที่เพิ่มขึ้น
สำหรับยอดสินเชื่อคงค้างมีอยู่ 4.77 หมื่นล้านบาท จากเป้า 48,200 ล้านบาท ต่ำกว่าเป้า 500 ล้านบาท หรือลดลง 1% ขณะที่หนี้ไม่ก่อให้เกิดรายได้ หรือเอ็นพีแอล ลดลงมาอยู่ที่ 1.47% จากเป้า 2.29% 
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ กล่าวว่า เหตุการณ์ความไม่สงบที่เกิดขึ้นจะมีผลในระยะสั้นเท่านั้น แต่ก็ต้องใช้ความระมัดระวังในการปล่อยกู้เช่นกัน และยังไม่มีแผนปรับเป้าใหม่ด้วย อย่างไรก็ตามมีความเป็นห่วงในเรื่องการลงทุนระยะยาวมากกว่า โดยเฉพาะการแก้ไขปัญหาเรื่องมาบตาพุด